Il-Gvern qed jikkunsidra li jestedi l-wage supplement għal wara Jannar b'mod partikolari għas-settur Turistiku. Ikkonferma dan il-Ministru għall-Ekonomija, Slivio Schembri, f'kumment lill-midja. Schembri qal li l-gvern qed iħares lejn id-diversi setturi li ntlaqtu l-aktar ħażin mill-pandemija tal-Covid-19 u allura hemm il-possibiltà li l-wage supplement tkun estiża għal dawk l-industriji li l-aktar intlaqtu ħażin. Fil-kumment tiegħu l-Ministru għall-ekonomija qal li qed iħarsu lejn is-sitwazzjoni b'mod dettaljat u qed janalizzaw is-sitwazzjonijiet differenti tas-setturi ekonomiċi. Silvio Schembri qal ukoll li aktar dettalji se jitħabbru fil-jiem li ġejjin. Il-Ħadd li għadda l-Prim Ministru Robert Abela qal li l-wage supplement se tkun estiża għal wara x-xahar ta' Jannar iżda għal ċertu setturi ekonomiċi. Abela qal li s-settur turistiku l-aktar li ħa daqqa minħabba l-kanċellazzjonijiet ta' titjiriet b'mod partikolari u li allura ma jagħmilx sens li tkun irtirata l-għajnuna f'mument tant kruċjali. Minn naħa tiegħu l-Prim Ministru wissa' wkoll li m'għandiex tinħoloq dipendenza fuq l-għajnuna mill-Istat u insista li l-ekonomija tista' tkompli tikber wara l-pandemija permezz tal-innovazzjoni u aktar xogħol. Dwar l-għajnuna tal-wage supplement minn naħa tiegħu l-Partit Nazzjonalsita qed jisħaq li tibqa' tingħata sal-aħħar ta' Marzu, lin-negozji kollha, biex ikollhom ċans jirkupraw.